b'\n_START_ARTICLE_\nPodnebje Afrike\n_START_PARAGRAPH_\nAfrika skoraj v celoti le\xc5\xbei v tropskem pasu, zato so za vsa podnebja v Afriki, razen v vi\xc5\xa1jih predelih, zna\xc4\x8dilne zelo visoke temperature._NEWLINE_Na podnebje v Afriki vpliva geografska lega, oddaljenost od morja, morski tok in nadmorska vi\xc5\xa1ina. _NEWLINE_Ob ekvatorju je obmo\xc4\x8dje stalnega nizkega zra\xc4\x8dnega tlaka, zato se tja stekajo pasati, ki prinesejo veliko padavin. Tu (in na vzhodnih obalah Madagaskarja) raste tropski de\xc5\xbeevni gozd._NEWLINE_Savanski pas obdaja obmo\xc4\x8dje ekvatorialnega podnebja v obliki podkve (na severu, jugu in vzhodu), ob ju\xc5\xbenem in severnem 30. vzporedniku pa so nastale pu\xc5\xa1\xc4\x8dave zaradi visokega zra\xc4\x8dnega pritiska. Sahara in Namib segata na zahodnih obalah prav do morja zaradi hladnih morskih tokov._NEWLINE_Skrajni sever in jug segata \xc5\xbee v subtropski toplotni pas. Zahodne obale ob Sredozemskem morju in skrajni jugozahod celine imata sredozemsko podnebje, na jugovzhod pa je vla\xc5\xbeno subtropsko podnebje.'